Mai come tai ultins agns e vâl la detule che e dîs che «no son plui lis miezis stagjons…». Il clime al è mudât deventant plui balarin rispiet a chel che a àn vivût i nestris vons: in dì di vuê chest si è parfin stramudât intun probleme no di pôc, stant che fenomens violents tant che ploiis, sglavins, burlaçs e diluvions a tibiin dispès ancje il nestri Friûl.
Par vê un sclariment su ce che al sta capitant e, soredut, su ce che nus tocjarà frontâ un doman, o vin sintût Alessandro Peressotti, professôr li dal Dipartiment di Siencis agrariis e ambientâls de Facoltât di Agrarie de Universitât dal Friûl.
Ce staial sucedint al clime, professôr? Vino di preocupâsi pal avignî?
Disìn prin di dut che i mudaments climatics a van daûr dal cicli energjetic de Tiere: dilunc dai milenis a son capitâts cetancj savoltaments tant che lis glaciazions o etis li che lis temperaduris a son stadis une vore altis.
Parcè sucedino tancj disastris naturâi? Al pararès che a ’ndi sedin simpri di plui…
Di fat a nivel globâl a ’ndi capitin simpri di plui: chest al sucêt par vie che la Nature no rive a discjariâ la sô energjie un pôc ae volte come che e à fat par milions di agns. Lis temperaduris plui altis che o vin cumò rispiet a chês di un secul indaûr a fasin cressi la cuantitât di energjie metude dongje di un ecosisteme, che po le libare in maniere plui concentrade e duncje violente.
La situazion che si cjatìn devant dai voi a nivel globâl in dì di vuê ise colpe dome di causis naturâls o ise discjadenade ancje dal om?
Al è un fat di veretât che tai ultins 30-40 agns il timp al è mudât: in chest periodi o vin regjistrât dâts pardabon fûr de medie, tant che i tredis agns plui cjalts dal ultin secul ju vin vûts propit jenfri i ultins vincj agns. Cun di plui, al è stât dimostrât che al esist un leam jenfri i efiets te atmosfere de incressite dai gas sere, che a àn tocjât une percentuâl mai stade cussì alte, e il numar di events naturâi di une cierte violence. Par chest, al sarès facil dî che il probleme al nas des ativitâts dal om ma dut câs e mancje la ciertece sientifiche par fâ buine cheste afermazion.
No ise cheste la scuse che diviers politics, ma ancje sienziâts, a tirin fûr par no movi un dêt a pro dal ambient?
No mi sint di criticâ dal dut chescj coleghis «negazioniscj», ancje se magari a fevelin lant daûr di cualchi interès ben precîs, par vie che juste apont e mancje la conferme uficiâl di bande de sience. Dut câs però timp no ’nd è plui: ancje se in chest moment o finissin di produsi anidride carboniche, pai prossims cincuante agns la temperadure de Tiere e incressarès distès, e par vê un efiet contrari o varessin di spietâ almancul un secul. Se si vûl fâ ancje un discors economic, no olsi imagjinâ ce conseguencis che e varès la disparide des rasulis di Lignan e di Grau par vie de incressite dal nivel dal mâr… Intant lis Maldivis a finiran sot de aghe dentri dal 2080.
Isal alc che si pues fâ daurman?
Tal gno dipartiment li de Universitât dal Friûl o stin daûr a trê progjets par judâ l’ambient. Prin di dut, o tignìn sot voli il respîr di un ecosisteme midiant imprescj di pueste par misurâ la anidride carboniche: i sîts che o stin studiant a son a Bean, in Slovenie sul Cjars dongje Kozina e a Muçane, li che o vin un bosc di rôi. Se vie pal Istât al è cjaldon, un ecosisteme al piert une vore di carboni e al riscje di deventâ sterp. Po o stin lavorant pe mitigazion dal clime.
Ven a stâi?
Si trate di tirâ fûr anidride carboniche de atmosfere e di ingrumâle tai arbui e tal humus: o crodìn che cheste e sei une buine maniere par gjavâ incuinament dal aiar. Fasint cussì, si pues fâ acolt naturâl siôr di carboni: par esempli, l’an passât lu vin doprât suntun cjamp di blave e o vin vût il 20 par cent di racuelte in plui! Un altri nestri obietîf al è chel di produsi chel che o vin clamât «biocjarbon», une sorte di carbonele otignude midiant biomassis, e po vendilu tai marcjâts locâi.
Alessio Potocco
SPECIÂL – Timp no ’nd e’ plui, si scuen fâ alc daurman............
Mai come tai ultins agns e vâl la detule che e dîs che «no son plui lis miezis stagjons…». Il clime al è mudât deventant plui balarin rispiet a chel che a àn vivût i nestris vons: in dì di vuê chest si è parfin stramudât intun probleme no di pôc, stant che fenomens violents tant che ploiis, sglavins, burlaçs e diluvions a tibiin dispès ancje il nestri Friûl.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn